“TSOGO LE BOPHELO”
Jesu o araba ka gore: “Kgaetšedi ya gago o tla tsoga.” Mareta o phetha ka gore Jesu o bolela ka tsogo ya nakong e tlago ya mo lefaseng, e lego kholofelo yeo Aborahama le ba bangwe ba bego ba na le yona. Le gona o bontšha go dumela ga gagwe gore seo se tla direga e le ka kgonthe, o re: “Ke tseba gore o tla tsoga tsogong letšatšing la mafelelo.”—Johane 11:23, 24.
Eupša na Jesu, yo a itšego: “Ke nna tsogo le bophelo,” a ka thuša Latsaro yo bjale a nago le matšatši a hwile? Jesu o botšiša Mareta o re: “Na o dumela se?” Mareta o araba ka gore: “Ee Morena; ke dumetše gore o Kriste Morwa wa Modimo, Yena yo a bego a tlo tla lefaseng.” Mareta ka ge a dumela gore Jesu a ka dira se sengwe ka lona letšatši leo, o kitimela gae gomme a botša ngwanabo ka thopeng, o re: “Morutiši o gona gomme o a go bitša.” (Johane 11:25-28) Ka nako yeo, Maria o tloga ntlong, go se go ye kae a latelwa ke ba bangwe, bao ba naganago gore o ya lebitleng la Latsaro.
Ke’ng seo se dirago gore Mareta a dumele tsogong ya bahu?
Jesu o bontšha bjang gore a ka dira se sengwe ka go hwa ga Latsaro?